钦定古今图书集成/明伦汇编/官常典/第056卷 > 诗经 > 《大雅板之七》
## 钦定古今图书集成/明伦汇编/官常典/第056卷 > 诗经 > 《大雅板之七》

《价人》维藩，大师维垣。大邦维屏，大宗维翰。怀德维宁，
宗子维城。无俾城坏，无独斯畏。

〈朱注〉《价》，大也，大德之人也。藩篱，师众垣墙也。大邦，强国也。屏，树也，所以为蔽也。大宗，强族也。翰，干也。宗子，同姓也。言是六者皆君之所恃以安而德其本也。有德则得是五者之助，不然则亲戚叛之而城坏，城坏则藩垣屏翰皆坏而独居，独居而所可畏者至矣。〈大全〉庐陵彭氏曰：“王者之治，亲亲为大。虽用人以为藩垣屏，而资同姓以为翰。翰者，所资以立也。又必待同姓以为城，城者，所恃以固也。曰大宗，曰宗子”，其意反复，言同姓之至重至戚。盖垣重藩屏不可以无翰，而城又大且重焉。然在人者皆有形之势，而德之在我乃无形之势也，故犹曰“维宁焉。”